Τόμας Γκλάβινιτς

Ο Τόμας Γκλάβινιτς () (γεννημένος στις 2 Απριλίου 1972 στο Γκρατς) είναι Αυστριακός συγγραφέας και δοκιμιογράφος. Έχει δημοσιεύσει πολυάριθμα μυθιστορήματα, ρεπορτάζ, άρθρα και μια συλλογή διαλέξεων. Το έργο του εκτείνεται σε διάφορα είδη και αφηγηματικές τεχνοτροπίες και έχει βραβευθεί και μεταφραστεί σε πολλές γλώσσες. Με τον Ντάνιελ Κέλμαν, συγκαταλέγεται μεταξύ των σύγχρονων συγγραφέων που διαμορφώνουν τη σύγχρονη αυστριακή λογοτεχνία.

 Βιογραφικά στοιχεία 
Ο Τόμας Γκλάβινιτς γεννήθηκε στο Γκρατς το 1972 και μεγάλωσε με τη μητέρα του. Ο πατέρας του ήταν Βόσνιος οδηγός ταξί. Από τα σχολικά του χρόνια, ήθελε να γίνει συγγραφέας. Ολοκλήρωσε τη δευτεροβάθμια εκπαίδευσή του στο Γκλάισντορφ, καθώς αποβλήθηκε από το σχολείο στο Γκρατς. Στη συνέχεια, εργάστηκε ως κειμενογράφος, σε ινστιτούτο έρευνας κοινής γνώμης, οδηγός ταξί,  ασφαλιστικός πράκτορας και δημοσιογράφος,  μέχρι το 1989, όταν άρχισε να γράφει για εφημερίδες της Στυρίας και το 1991 άρχισε να σπουδάζει γερμανική λογοτεχνία. 

Από το 1991, γράφει μυθιστορήματα, δοκίμια, διηγήματα, ραδιοφωνικά θεατρικά έργα και ρεπορτάζ, και από το 1995 εργάζεται αποκλειστικά ως συγγραφέας. Γράφει τα βιβλία του σε μηχανική γραφομηχανή, η οποία, σύμφωνα με τον ίδιο, ταιριάζει στο στυλ εργασίας του.

Είναι πατέρας ενός γιου και ζει με την οικογένειά του στη Βιέννη. Στην παρατεταμένη μάχη με τον εθισμό στο αλκοόλ, τα ναρκωτικά και την κατάθλιψη, σύμφωνα με δική του αφήγηση, έλαβε υποστήριξη από τον μετέπειτα Υπουργό Εξωτερικών Σεπ Σέλχορν.  

 Λογοτεχνικό έργο 
Το έργο του περιλαμβάνει αστυνομικά μυθιστορήματα, μυθιστορήματα ενηλικίωσης, ιστορικά μυθιστορήματα και βιογραφίες. Συχνά χρησιμοποιεί αφηγηματικά μοτίβα από δημοφιλή μυθιστορήματα. Στυλιστικά, σε κάθε νέο μυθιστόρημα χρησιμοποιεί και ένα διαφορετικό αφηγηματικό στυλ. Κεντρικά μοτίβα είναι ο φόβος, η βία, η μοναξιά και η υπαρξιακή ανασφάλεια. 

Το 1998, εμφανίστηκε με το πρώτο του μυθιστόρημα Η αγάπη του Καρλ Χάφνερ για την ισοπαλία. Το μυθιστόρημα βασίζεται στη βιογραφία του Βιεννέζου σκακιστή Καρλ Σλέχτερ και αναφέρεται στον αγώνα για το Παγκόσμιο Πρωτάθλημα Σκακιού μεταξύ αυτού και του Εμάνουελ Λάσκερ το 1910. Το βιβλίο έλαβε πολλά βραβεία και μεταφράστηκε σε άλλες γλώσσες. Περιλαμβάνει αυτοβιογραφικά στοιχεία: ο Τόμας Γκλάβινιτς έπαιξε την πρώτη του παρτίδα σκακιού σε ηλικία πέντε ετών και το 1987 κατέκτησε τη δεύτερη θέση στην αυστριακή κατάταξη σκακιού για την ηλικιακή του ομάδα. 

Το 2000, εκδόθηκε το μυθιστόρημα Ο κύριος Σούσι, μια καυστική κριτική για τις επιχειρήσεις του ποδοσφαιρικού συστήματος. Έλαβε αρνητικές κριτικές. 

Το 2001, εκδόθηκε το αστυνομικό μυθιστόρημα Ο δολοφόνος με την κάμερα, το οποίο έτυχε θερμής υποδοχής από τους κριτικούς λογοτεχνίας, ιδιαίτερα για την κριτική του προς τα μέσα ενημέρωσης. Έλαβε το βραβείο Φρίντριχ Γκλάουζερ. 

Το 2004, το σατιρικό μυθιστόρημα ενηλικίωσης Πώς να ζεις, σημείωσε επιτυχία τόσο στους αναγνώστες (νούμερο ένα στη λίστα των αυστριακών μπεστ σέλερ) όσο και στους κριτικούς (νούμερο ένα στη λίστα των κριτικών της ORF). Το 2010 διασκευάστηκε σε ομώνυμη ταινία.

Το 2006, το μυθιστόρημα Το έργο της νύχτας έφτασε επίσης στην πρώτη θέση στη λίστα με τα μπεστ σέλερ και ο συγγραφέας έλαβε το Αυστριακό Βραβείο Προώθησης  της Λογοτεχνίας. Το μυθιστόρημα είναι γραμμένο στο ύφος του μαγικού ρεαλισμού και θυμίζει έργα όπως Ο τοίχος της Μάρλεν Χάουσχοφερ. Αφηγείται την ιστορία κάποιου που ξυπνάει μια μέρα στη σύγχρονη Βιέννη και ανακαλύπτει ότι όλοι έχουν εξαφανιστεί από την πόλη, ίσως και από τον κόσμο. Προσπαθώντας να ανακαλύψει τι συμβαίνει, ανακαλύπτει μια σκοτεινή πλευρά του που δρα ανεξέλεγκτα μέσα στη νύχτα.

Το μυθιστόρημα Αυτός είμαι εγώ δημοσιεύτηκε το καλοκαίρι του 2007 και ήταν υποψήφιο για το Γερμανικό Βραβείο Βιβλίου. Αναφέρεται σε έναν νευρωτικό συγγραφέα ονόματι «Τόμας Γκλάβινιτς», ο οποίος μόλις ολοκλήρωσε το βιβλίο του «Το έργο της νύχτας», αναζητά εκδότη και ελπίζει στην επιτυχία, ενώ βλέπει ζηλότυπα τον φίλο και συνάδελφό του «Ντάνιελ Κέλμαν» να σημειώνει υψηλά ποσοστά πωλήσεων με τα έργα του. Το αυτοσαρκαστικό μετα-μυθιστόρημα είναι η βιογραφία ενός συγγραφέα που παρουσιάζει πολλές ομοιότητες με τον πραγματικό Γκλάβινιτς και ταυτόχρονα ασκεί κριτική στο λογοτεχνικό κατεστημένο.  

Στο μυθιστόρημα Η ζωή των επιθυμιών ο ήρωας συναντά έναν άντρα που του εγγυάται την εκπλήρωση τριών επιθυμιών, η οποία, καθώς το μυθιστόρημα προχωρά, μετατρέπεται σε εφιάλτη. Ήταν υποψήφιο για το Γερμανικό Βραβείο Βιβλίου το 2009.

Το πιο πρόσφατο μυθιστόρημα, Το Σύμπλεγμα Γιόνας, εκδόθηκε το 2016 και συνεχίζει την ιστορία του ήρωα περίπου από εκεί που είχε σταματήσει στο προηγούμενο μυθιστόρημα Το μεγαλύτερο θαύμα (2013).  

Εκτός από άρθρα για διάφορα θέματα, το 2020 κατά τη διάρκεια της πανδημίας του κορονοϊού άρχισε να δημοσιεύει σε ηλεκτρονική μορφή σε συνέχειες το αυτομυθοπλαστικό μυθιστόρημα Το μυθιστόρημα του κορονοϊού. 

Τα έργα του Γκλάβινιτς έχουν μεταφραστεί σε πάνω από 18 γλώσσες και αρκετά έχουν διασκευαστεί σε ταινίες. 

 Βραβεία και διακρίσεις 

 1995: Υποτροφία Συγγραφής Βιέννης
 2001: Επιχορήγηση έργου από την Αυστριακή Ομοσπονδιακή Καγκελαρία
 2002: Υποτροφία Ελίας Κανέτι από την πόλη της Βιέννης
 2002: Αυστριακή Κρατική Υποτροφία Λογοτεχνίας
 2002: Βραβείο Φρίντριχ Γκλάουζερ για το Ο δολοφόνος με την κάμερα
 2006: Αυστριακό Βραβείο για την Προώθηση της Λογοτεχνίας
 2007: Βραβείο Φαντασίας της πόλης του Βέτσλαρ για Το έργο της νύχτας
 2010: Βραβείο Λογοτεχνίας του Πολιτιστικού Κύκλου Γερμανικών Επιχειρήσεων
 2012: Καθηγητής Ποιητικής στο Πανεπιστήμιο του Μπάμπεργκ
 2014: Υποτροφία Σεπ Σέλχορν

 Δημοσιεύσεις 

 1998: Η αγάπη του Καρλ Χάφνερ για την ισοπαλία (Carl Haffners Liebe zum Unentschieden) μυθιστόρημα
 2000: Ο κύριος Σούσι  (Herr Susi) μυθιστόρημα
 2001: Ο δολοφόνος με την κάμερα (Der Kameramörder) μυθιστόρημα 
 2004: Πώς να ζεις (Wie man leben soll) μυθιστόρημα
 2006: Το έργο της νύχτας (Die Arbeit der Nacht) μυθιστόρημα
 2007: Αυτός είμαι εγώ (Das bin doch ich) μυθιστόρημα
 2009: Η ζωή των επιθυμιών (Das Leben der Wünsche) μυθιστόρημα
 2011: Λίζα (Lisa) μυθιστόρημα 
 2011: Στο δρόμο εν ονόματι του Κυρίου (Unterwegs im Namen des Herrn) μυθιστόρημα
 2013: Το μεγαλύτερο θαύμα (Das größere Wunder) μυθιστόρημα
 2014: Η γραφομηχανή μου κι εγώ (Meine Schreibmaschine und ich) διάλεξη για την ποιητική
 2016: Το Σύμπλεγμα Γιόνας (Der Jonas-Komplex) μυθιστόρημα
 2017: Οδηγίες για αυτοάμυνα (Gebrauchsanweisung zur Selbstverteidigung) μυθιστόρημα

 Παραπομπές 

Κατηγορία:Αυστριακοί μυθιστοριογράφοι
Κατηγορία:Αυστριακοί διηγηματογράφοι
Κατηγορία:Αυστριακοί δοκιμιογράφοι
Κατηγορία:Γερμανοί μυθιστοριογράφοι
Κατηγορία:Γερμανοί διηγηματογράφοι